b'\n_START_ARTICLE_\nDeukalionas\n_START_SECTION_\nDeukaliono tvanas\n_START_PARAGRAPH_\nVis\xc5\xb3 diev\xc5\xb3 valdovas Dzeusas, supyk\xc4\x99s ant Bronzos am\xc5\xbeiaus \xc5\xbemoni\xc5\xb3 (pagal kit\xc4\x85 versij\xc4\x85: ant j\xc4\xaf \xc4\xaf\xc5\xbeeidusio Likaono, Arkadijos karaliaus, kuris jam paaukojo berniuk\xc4\x85), nusprend\xc4\x97 sunaikinti \xc5\xbemones ir pasiunt\xc4\x97 \xc4\xaf \xc5\xbeem\xc4\x99 tvan\xc4\x85. Deukalionas ir Pira buvo vieninteliai, kuri\xc5\xb3 pasigail\xc4\x97jo Dzeusas ir leido i\xc5\xa1sigelb\xc4\x97ti. Promet\xc4\x97jo patartas Deukalionas pasidar\xc4\x97 valt\xc4\xaf ir kartu su Pira i\xc5\xa1liko gyvi, o visa \xc5\xbemonija per devynias tvano dienas \xc5\xbeuvo. De\xc5\xa1imt\xc4\x85j\xc4\x85 dien\xc4\x85, i\xc5\xa1vyd\xc4\x99 Parnaso kaln\xc4\x85, jie susirado prieglobst\xc4\xaf (variantas: jie pasislep\xc4\x97 Etnos vir\xc5\xa1ukaln\xc4\x97je). Po aukojimo Dzeusui\xc2\xa0\xe2\x80\x93 Fiksijui (\xe2\x80\x9eprieglobst\xc4\xaf teikian\xc4\x8diam\xe2\x80\x9c), jis Deukalionui pasak\xc4\x97, kaip atgaivinti \xc5\xbemoni\xc5\xb3 gimin\xc4\x99 (arba patar\xc4\x97 Temid\xc4\x97s orakulas Parnaso pap\xc4\x97d\xc4\x97je). Vienplaukiai ir nusijuos\xc4\x99 dir\xc5\xbeus Deukalionas ir Pira tur\xc4\x97jo mesti per galv\xc4\x85 \xe2\x80\x9epromot\xc4\x97s kaulus\xe2\x80\x9c. Atsp\xc4\x97j\xc4\x99s, kad taip dievas vadina akmenis, Deukalionas padar\xc4\x97 kaip liepiamas. I\xc5\xa1 akmen\xc5\xb3, kuriuos met\xc4\x97 jis, atsirado vyrai, o i\xc5\xa1 Piros mest\xc5\xb3j\xc5\xb3\xc2\xa0\xe2\x80\x93 moterys. Deukalionas su Pira ir patys susilauk\xc4\x97 vaik\xc5\xb3: Amfiktiono, Protogen\xc4\x97jos, vis\xc5\xb3 gen\xc4\x8di\xc5\xb3 prot\xc4\x97vio Hel\xc4\x97no bei kit\xc5\xb3. V\xc4\x97liau Deukalionas paliko Parnas\xc4\x85, pastat\xc4\x97 pamatus Dzeuso \xc5\xa1ventykloms Lokride bei At\xc4\x97nuose, kur ir buvo palaidotas._NEWLINE_Visi padavimai apie tvan\xc4\x85 remiasi istoriniais \xc4\xafvykiais, tod\xc4\x97l Deukaliono tvanas \xc5\xa1iandien siejamas su ugnikalnio i\xc5\xa1siver\xc5\xbeimu Santorino saloje, sunaikinusiu sal\xc4\x85 apie 1500 m. pr. m. e. Susidariusi potvynio banga veikiausiai smarkiai nusiaub\xc4\x97 Eg\xc4\x97jo j\xc5\xabros salas ir pakrantes._NEWLINE_Graik\xc5\xb3 mitologijoje yra minimi trys tvanai: seniausias \xc4\xafvyko valdant Bojotijoje Ogigui, antrasis\xc2\xa0\xe2\x80\x93 Deukaliono laik\xc5\xb3 tvanas ir tre\xc4\x8diasis buvo prie Dzeuso s\xc5\xabnaus, Trojos \xc4\xafk\xc5\xabr\xc4\x97jo Dardano. Manoma, kad mitas apie Deukaliono laik\xc5\xb3 tvan\xc4\x85 pateko i\xc5\xa1 Azijos ir remiasi tuo pa\xc4\x8diu \xc5\xa1altiniu, kaip ir Biblijos legenda apie Nojaus laiv\xc4\x85. Ta\xc4\x8diau mite minimi kalnai Graikijoje, Trakijoje ar Sicilijoje, kur buvusi bang\xc5\xb3 atne\xc5\xa1ta valtis, liudija, kad padavimas apie tvan\xc4\x85 v\xc4\x97liau buvo priderintas prie legendos apie pasaulio tvan\xc4\x85.'